## Rješenje Hrvatske agencije za poštu i elektroničke komunikacije

### NN 49/2009 (20.4.2009.), Rješenje Hrvatske agencije za poštu i elektroničke komunikacije

49 20.04.2009 Rješenje Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1124

Na temelju članka 12. stavka 1. točke 5. Zakona o elektroničkim komunikacijama (»Narodne novine« br. 73/08; dalje u tekstu: ZEK) i članka 202. Zakona o općem upravnom postupku (»Narodne novine« br. 53/91, 103/96; dalje u tekstu: ZUP), u postupku pokrenutom na zahtjev trgovačkog društva Metronet telekomunikacije d.d., Zagreb, Ulica grada Vukovara 269D protiv HT – Hrvatskih telekomunikacija d.d., Zagreb, Savska cesta 32, kojeg po punomoći zastupa Ivan Šimac, odvjetnik iz Zagreba, radi izmjene Standardne ponude HT- Hrvatskih telekomunikacija d.d. za davatelje usluga s dodanom vrijednosti, Posebnih uvjeta HT – Hrvatskih telekomunikacija d.d. pružanja usluga obračuna i naplate za usluge s dodanom vrijednosti i ugovora o pristupu mreži i pružanju T-Com usluga u odnosu na operatore usluga s dodanom vrijednosti, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 24. ožujka 2009. godine donijelo

RJEŠENJE

I. Odbijaju se kao neosnovani zahtjevi trgovačkog društva Metronet telekomunikacije d.d., Zagreb u svezi izmjene Standardne ponude HT – Hrvatskih telekomunikacija d.d. za davatelje usluga s dodanom vrijednosti, kao i zahtjev za izmjenom Posebnih uvjeta HT – Hrvatskih telekomunikacija d.d. pružanja usluga obračuna i naplate za usluge s dodanom vrijednosti, te zahtjev za izmjenu Ugovora broj: T-Com/VAS-1362008 o pristupu mreži i pružanju T-Com usluga.

II. Ovo rješenje objavit će se na službenim internetskim stranicama Hrvatske agencije za poštu i elektroničke komunikacije te u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: Agencija) je dana 23. prosinca 2008. g. zaprimila od trgovačkog društva Metronet telekomunikacije d.d. (dalje u tekstu: Metronet) zahtjev za pokretanjem postupka s ciljem preispitivanja i izmjene Standardne ponude HT – Hrvatskih telekomunikacija d.d. za davatelje usluga s dodanom vrijednosti (dalje u tekstu: VAS ponuda), kao i zahtjev za izmjenu Posebnih uvjeta HT – Hrvatskih telekomunikacija d.d. pružanja usluga obračuna i naplate za usluge s dodanom vrijednosti (dalje u tekstu: Posebni uvjeti), a u svezi pratećih ugovora o pristupu mreži i pružanju T-Com usluga u odnosu na operatore usluga s dodanom vrijednosti (dalje u tekstu: VAS ugovori). Metronet navodi kako je s HT-om pregovarao oko primjene Posebnih uvjeta, te je HT-u 12. studenoga 2008. g. dostavio primjedbe, izmjene i dopune Posebnih uvjeta, međutim HT nije pristao na predložene izmjene. Metronet također iznosi primjedbe na predloženi ugovor o pristupu mreži i pružanju usluga s dodanom vrijednosti. Nadalje navodi da je »prisilno« prihvatio model B obračuna i naplate, kako ne bi došlo do automatske primjene modela A od 1. siječnja 2009. g., odnosno kako ne bi došlo do privremene obustave pružanja usluga s trenutnim učinkom, sukladno čl. 10. VAS ponude, te je 1. prosinca 2008. potpisao s HT-om ugovor o pružanju usluga obračuna i naplate usluga s dodanom vrijednosti na temelju Posebnih uvjeta odnosno uvjeta koje HT primjenjuje za VAS davatelje koji ostvaruju pristup mreži kod HT-a.

HT se očitovao podneskom kojeg je Agencija zaprimila 26. veljače 2009. g. Istaknuo je prigovor nedostatka aktivne legitimacije, budući Metronet nije operator usluga s dodanom vrijednosti te se na njega ne može odnositi VAS ponuda niti će se na njega primjenjivati ugovor o pristupu mreži i pružanju T-Com usluga. Isto tako, HT je istaknuo prigovor nenadležnosti Agencije za rješavanje predmetne problematike, obzirom na činjenicu da su stranke 1. prosinca 2008. g. sklopile ugovor sukladno Posebnim uvjetima i to za model B. Navedeni ugovor je sklopljen na tržišnim osnovama i model B se već primjenjuje. HT smatra da ne postoji nadležnost Agencije niti pravna osnova na temelju koje bi Agencija naložila izmjene koje je Metronet zahtijevao prema članku 12. i članku 20. ZEK-a, te da ne postoji pravni propis koji bi ga obvezivao da vrši prisilnu naplatu i preuzima rizik naplate za usluge koje pruža operator usluga s dodanom vrijednosti, jer je pružanje usluga obračuna i naplate predmet sporazuma HT-a i davatelja usluga s dodanom vrijednosti na isključivo tržišnoj osnovi. Isto tako, smatra neosnovanim zahtjeve Metroneta u vezi izmjene VAS ugovora budući da je riječ o jednoobraznom ugovoru koji HT na jednak i nediskriminirajući način primjenjuje prema svim davateljima usluga spojenim na njegovu mrežu. Slijedom navedenog, HT je predložio da Agencija zahtjev odbaci zbog nedostatka aktivne legitimacije, a podredno da Metronetov zahtjev odbije.

Iz spisa je vidljivo da su HT i Metronet održali dva sastanka (26. rujna 2008. g. i 20. listopada 2008. g.) s temom utvrđivanja uvjeta ugovora o pristupu mreži i pružanju T-Com usluga. Nadalje, T-Com je 21. srpnja 2008. g. dostavio Metronetu prijedlog navedenog ugovora, te 3. listopada 2008. g. još dva prijedloga dodatka ugovoru o pristupu mreži i pružanju T-Com usluga. Na prijedloge Metroneta za izmjenama VAS ponude, Posebnih uvjeta, kao i predloženih odredaba ugovora, HT je odgovorio kako iste ne prihvaća, obrazlažući da su odredbe Posebnih uvjeta usuglašene s Agencijom, a kako T-Coma ima obvezu postupati na nediskriminirajući način prema svim operatorima, nije u mogućnosti izvršiti predložene izmjene. Iz spisa je također vidljivo da su Metronet i HT 1. prosinca 2008. g. potpisali ugovor o pružanju usluga obračuna i naplate usluga s dodanom vrijednosti.

U ovom postupku Agencija je utvrdila sljedeće.

VAS ponuda uređuje odnos između T-Coma i operatora usluga s dodanom vrijednosti koji preko T-Coma ostvaruje pristup mreži, što nije slučaj s Metronetom, te se odredbe Standardne ponude HT-a za davatelje usluga s dodanom vrijednosti na Metronet niti ne odnose. Naime, Metronet je operator elektroničkih komunikacijskih mreža, te kao takav ima s HT-om sklopljen ugovor o međusobnom povezivanju, kojim stranke, između ostalog, uređuju i uvjete pružanja usluga obračuna i fakturiranja usluga s dodanom vrijednosti. Na Metronet se u konkretnom slučaju primjenjuje Standardna ponuda za usluge međusobnog povezivanja HT-Hrvatskih telekomunikacija d.d., koja u t. 4.3.1. propisuje da se »Pozivi prema uslugama s dodanom vrijednosti u mreži Operatora moraju uključiti u obračun i fakturiranje ostvarenog telekomunikacijskog prometa pretplatnika T-Coma unutar jedinstvenog računa T-Coma, na zahtjev Operatora a sukladno dogovoru između T-Coma i operatora.« Ugovori o međusobnom povezivanju koje HT sklapa s drugim operatorima moraju biti u skladu s odredbama Standardne ponude za usluge međusobnog povezivanja.

HT je donio i objavio Posebne uvjete pružanja usluga obračuna i naplate za usluge s dodanom vrijednosti, kojima je detaljnije odredio uvjete ovih usluga davateljima usluga s dodanom vrijednosti koji imaju pristup mreži HT-a na temelju Standardne ponude za davatelje usluga s dodanom vrijednosti, te su isti stupili na snagu 22. srpnja 2008. g. Navedenim Posebnim uvjetima koje HT primjenjuje od 1. siječnja 2009. g., a za čiji tekst HT nije bio obvezan ishoditi prethodnu suglasnost Vijeća Agencije, jer isti nije bio predmet regulacije, HT je odredio uvjete pružanja usluga obračuna i naplate usluga s dodanom vrijednosti. No, bez obzira na odredbu članka 1. stavka 4. Posebnih uvjeta kojom je HT odredio: »Ovi Posebni uvjeti primjenjuju se i na telekomunikacijske operatore s kojima T-Com ima sklopljen važeći ugovor o međusobnom povezivanju za pristup uslugama s dodanom vrijednosti u mreži operatora, te se u svrhu obračuna i naplate usluga s dodanom vrijednosti koje su pretplatnicima T-Coma dostupne u mreži telekomunikacijskog operatora, sklapa ugovor između T-Coma i tog telekomunikacijskog operatora temeljem ovih Posebnih uvjeta«, HT je u uređivanju odnosa u pogledu obračuna i fakturiranja usluga s dodanom vrijednosti s drugim operatorom elektroničke komunikacijske mreže, kao što je Metronet, obvezan primjenjivati prethodno citirani članak 4.3.1. Standardne ponude za usluge međusobnog povezivanja. Kako je Standardna ponuda za usluge međusobnog povezivanja HT-a predmet regulacije od strane Agencije, ovom odredbom Vijeće Agencije je zauzelo jasan stav da je ova usluga (obračun i fakturiranje) neodvojivo povezana s uslugom međusobnog povezivanja, te se ne može tretirati odvojeno. U citiranoj odredbi također je jasno određeno da HT mora uključiti u obračun i fakturiranje ostvarenog telekomunikacijskog prometa pretplatnika T-Coma unutar jedinstvenog računa T-Coma i pozive prema uslugama s dodanom vrijednosti u mreži Operatora, ukoliko to operator zatraži, a za realizaciju ovih usluga mora se postići dogovor između T-Coma i operatora.

Kako je odredbom članka 128. stavkom 2. ZEK-a propisano da do završetka postupaka analize tržišta i određivanja, zadržavanja, izmjene ili ukidanja regulatornih obveza operatorima sa značajnom tržišnom snagom u skladu s odredbama ovoga Zakona, ostaju na snazi i primjenjuju se sve regulatorne obveze koje su određene ili propisane tim operatorima na temelju propisa koji su važili do stupanja na snagu ovoga Zakona, a obzirom da je pred Agencijom još uvijek u tijeku javna rasprava o rezultatima provedene analize mjerodavnih tržišta, koja između ostalog uključuje i analizu tržišta započinjanja (originacije) poziva iz javnih komunikacijskih mreža, u konkretnom predmetu bilo je potrebno primijeniti odredbe Zakona o telekomunikacijama (»Narodne novine« br. 122/03, 158/03, 60/04 i 70/05, dalje u tekstu: ZT) koje propisuju regulatorne obveze HT-u kao operatoru sa znatnijom tržišnom snagom.

Člankom 56. stavkom 11. ZT-a propisana je obveza pregovaranja u vezi sa zahtjevom za međusobno povezivanje, te ako se ne može postići dogovor o međusobnom povezivanju, u roku od 45 dana od dana zaprimanja zahtjeva, operatori uključeni u pregovore mogu se s tim zahtjevom obratiti Agenciji. Međutim, kako je iz spisa predmeta vidljivo da je Metronet 1. prosinca 2008. g. sklopio s T-Com-om Ugovor o pružanju usluga obračuna i naplate usluga s dodanom vrijednosti, kao dodatak ugovora o međusobnom povezivanju, Vijeće Agencije je zaključilo da nisu ispunjene pretpostavke iz članka 56. st. 11. ZT-a za donošenje rješenja iz članka 56. st. 12. U skladu sa svime gore navedenim, temeljem članka 12. stavka 1. točke 5. i članka 20. ZEK-a, te članka 202. ZUP-a riješeno je kao u dispozitivu ovog rješenja. Temeljem članka 14. stavka 4. ZEK-a, ovo rješenje će se objaviti u »Narodnim novinama« i na internetskim stranicama Agencije.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka rješenja.

Klasa: UP/I-344-01/09-01/00009

Urbroj: 376-11-09-3

Zagreb, 24. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

Rješenje, NN 49/2009-1124